Mandela se 1962-dagboek nou op Wikipedia | Netwerk24
22 Julie 2018 15:17
'n Dagboek wat Nelson Mandela tydens die Rivonia-verhoor gehou het. Dit is in samewerking van die Nelson Mandela-stigting en Wikipedia op dié tuiste beskikbaar gestel. Foto: Wikipedia
Die eerste Wikimania-konferensie suid van die Sahara is die afgelope week in Kaapstad gehou.
Sowat 700 mense van 80 lande het dit van Woensdag tot Sondag bygewoon en koppe bymekaar gesit om Wikipedia en Wikimedia te verbeter.
As deel van die konferensie en in samewerking met die Nelson Mandela-stigting is 'n dagboek wat Mandela in 1962 tydens die Rivonia-verhoor gehou het ook op Wikipedia beskikbaar gestel.
Katherine Maher, uitvoerende direkteur van die Wikimedia-stigting, het gesê Wikipedia het reeds uitgebrei tot iets wat fassinerend en wyd is. Maar dit verteenwoordig steeds nie die hele wêreld waarin almal leef nie. Nog baie van die ryk geskiedenis, diversiteit van taal, kultuur en mense van Afrika word nie op Wikipedia verteenwoordig nie, het sy gesê.
Daar word ook gedink aan hoe Wikipedia in die toekoms wil lyk, in 2030. 'n Wêreld waarin elke persoon kennis kan deel.